**КЫРГЫЗ РЕСПУБЛИКАСЫНЫН УЛУТТУК**

**ИЛИМДЕР АКАДЕМИЯСЫ**

**ФИЛОСОФИЯ ЖАНА САЯСИЙ УКУКТУК**

**ИЗИЛДӨӨЛӨР ИНСТИТУТУ**

**Б.ЕЛЬЦИН атындагы КЫРГЫЗ-ОРУС СЛАВИЯН**

**УНИВЕРСИТЕТИ**

Диссертациялык кеңеш Д 09.14.003

Кол жазма укугунда

**УДК: 177.2(575.2)(043.3)**

**МААТКЕРИМОВ БАКЫТ АСРАНБЕКОВИЧ**

**ИДЕОЛОГИЯ КООМДУК ФЕНОМЕН КАТАРЫ**

Адистиги: 09.00.11 – социалдык философия

Философия илимдеринин кандидаты окумуштуулук даражасын

изденип алуу үчүн жазылган диссертациянын

**Авторефераты**

**БИШКЕК-2015**

Диссертация Кыргыз Республикасынын Улуттук илимдер академиясынын Философия жана саясий-укуктук изилдөөлөр институтунда аткарылды.

**Илимий жетекчиси:** философия илимдеринин доктору, профессор

**Тогусаков Осмон Асанкулович**

**Расмий оппоненттери:**  философия илимдеринин доктору, профессор

Эдилова Мариям Миталиповна

философия илимдеринин кандидаты, доцент

Бекбоева Алайкуль Карабаевна

**Жетектөөчү мекеме:** КР ИИМинин генерал-майор Э.Алиев атындагы

Коомдук-саясий дисциплиналар кафедрасы.

Диссертациялык иш 2015-жылдын 20-мартында саат 12:00дө Кыргыз Республикасынын Улуттук илимдер академиясынын Философия жана саясий-укуктук изилдөөлөр институтунун жана Б.Ельцин атындагы КРСУнун алдындагы философия илимдери боюнча докторлук (кандидаттык) жана маданият таануу боюнча кандидаттык диссертацияларды коргоо үчүн түзүлгөн Д.09.14.003 диссертациялык кеңештин жыйынында корголот. Дареги: 720071 Бишкек шаары, Чүй проспектиси 265-а.

Диссертация менен КР УИАнын Борбордук илимий китепканасынан таанышууга болот (Дареги: 720071 Бишкек шаары, Чүй проспектиси 265-а).

Автореферат 2015-ж. “20”февралда таркатылды.

Диссертациялык кеңештин

окумуштуу катчысы,

философия илимдеринин

доктору **Стамова Р.Д.**

**Диссертациянын жалпы мүнөздөмөсү**

**Теманын актуалдуулугу**. Ааламдашуу шартында буга чейин болуп көрбөгөндөй өтө ыкчам өзгөрүүлөргө туш болгон ар кандай коомдук процесстер постсоветик өлкөлөргө дүйнөтүзүмүндө өздөрүнүн ордун табууда ар кандай кыйынчылыктарга дуушар кылууда. Аталган шартта идеология феномени зор саясий жана илимий мааниге ээ. Саясий-экономикалык реформаларга байланышкан коомдук жашоонун руханий, социалдык чөйрөлөрүндөгү терең өзгөрүүлөр адамдардын аң-сезимин учурдун талабына ылайык кардиналдуу өзгөртпөсө саясатта жана экономикада ийгиликтерге жетишүү мүмкүн эместигин учур тастыктоодо. Демек, коомдук аң-сезимдин жаңылануусунда идеология негизги ролду ойнойт. Себеби, өткөөл мезгилде коомдогу бардык социалдык катмарлар өздөрүнүн ордун, багытын аныктоодо идеологияга муктаж. Мындай учурда алардын кызыкчылыгын көздөгөн жаңы идеологияны иштеп чыгуу зарылчылыгынын пайда болушу мыйзам ченемдүү, өтө актуалдуу көрүнүш.

Коомдогу идеологияны пайда кылуу, анын (идеологиянын) буга чейинки теориясын кайрадан илимий өңүттө концептуалдуу анализдөөдөн башталат. Анткени, идеология коомдук аң-сезимдин элементи катары индивиддердин социумдагы жүрүм-турумуна, психикалык абалына түздөн-түз таасир этүүчү фактор болуп саналат. Айтылган маселелердин ырааттуу чечилишинде коомдун руханий чөйрөсүндө пайда болгон боштукту(ваакум) толуктоо идеологияга муктаж. Аны иштеп чыгуудагы негизги максат ар бир инсандын кызыкчылыгын чагылдырган идеяларды иш жүзүнө ашыруу менен алардын укуктарын сактоо. Себеби, илимий негизде аныкталган идеологиялык багыттарга, баалуулуктарга таянуу өткөөл мезгилде коомдук башкарууну жогорку деңгээлде уюштурууга, ошондой эле базар экономикасынын объективдүү закондорун рационалдуу пайдаланууга ийкемдүү шарт жана өбөлгө түзө алат. Учурдагы геосаясий, мамлекеттик, этникалык маселелер коомдук идеологияны илимий-теориялык негизде иштеп чыгуунун тарыхый зарылчылыгын дагы бир ирээт тастыктап турат. Идеология - ой жүгүртүүнүн абстрактуу-теориялык деңгээлинде өсүп-өнүгүп туруучу реалдуу руханий процесс жана коомдук аң-сезимдин компоненттеринин бири болуп эсептелет. Анын негизги функциясы учурдагы баардык саясий кыймылдарды, күчтөрдү бириктирүү менен өлкөнүн келечектеги өнүгүүсүнүн багытын аныктоочу каражат менен күч болуп саналат. Бул албетте, көпчүлүктүн дүйнөгө болгон илимий көз карашын өркүндөтүү менен ишке ашырылуучу процесс.

Коомдо илимий дүйнөгө болгон көз карашты калыптандыруу көп мезгилдер бою, жада калса азыркы учурда дагы өтө жөнөкөй тшүндүрүлөт. Тагыраак айтканда, бул процесс окутуунун тигил же бул формасы (билим берүү) менен байланыштырылат. Мындай метафизикалык мамиленин негизинде адамдарда ар кандай көз караштар пайда болот жана реалдуу жашоо менен билим алуунун негизинде калыптанган дүйнөгө болгон илимий көз караштын ортосунда карама-каршылык келип чыгат.Андыктан жаңыланган идеологиянын концепциясын иштеп чыгууда коомдо түзүлгөн шарттарды эске алуу зарыл.

Өзгөчө белгилей кете турган нерсе социалдык топтордун ортосундагы идеологиялык мамилелер коомдук аң-сезимдеги карама-каршы идеялардын биримдигинин негизинде түзүлүшү мүмкүн. Антпесе өз кезегинде саясий келишпестиктерди жаратат. Мындай учур идеологияны иштеп чыгууда коомдук жашоодогу процесстердин өзгөчөлүктөрүн эске алууга мажбурлайт. Жогоруда айтылгын маселелердин бардыгы илимий изилдөөгө алынган проблеманын актуалдуулугун шарттап турат.

**Диссертациянын темасынын илимий программалар жана негизги илимий-изилдөө иштери менен болгон байланышы.** Изилдөөнүн темасы Кыргыз Республикасынын УИА Философия жана саясий-укуктук изилдөөлөр институтунун философия тарыхы жана социалдык философия, эстетика жана этика бөлүмдөрүнүн илимий-изилдөө иштеринин планына дал келет.

**Изилдөөнүн максаты жана милдеттери:** Изилдөөнүн негизги максаты болуп – идеологияны социалдык феномен, коомдук аң-сезимдин формасы катары анын маңызын жана калыптануу өзгөчөлүктөрүн изилдөө.

Бул негизги максатты ишке ашыруу төмөндөгүдөй милдеттерди чечүү аркылуу жетилет:

* идеология феноменинин коомдук аң-сезимдин башка формалары менен болгон диалектикалык байланыштарын жана өзгөчөлүктөрүн көрсөтүү;
* «идеология», «идеологиянын формалары» түшүнүктөрү менен алардын маңыздуу белгилерин, мазмунун ачып көрсөтүү жана анын структурасын тастыктоого көмөк берген методологиялык жоболорду аныктоо;
* идеологиянын негизги функцияларын анализге алуу;
* идеологиялык парадигмалардын коомдук болмушту чагылдыруудагы өзгөчөлүгүнө тарыхый-философиялык анализ берүү;
* коомдук турмушту чагылдырган идеологиянын адамдардын аң-сезимине тийгизген өзгөчө таасирин анализдөө;
* протоидеологиянын социалдык чөйрөнү иллюзордук же утопиялык алуусунун маанисин ачып берүү;
* идеологиянын формаларынын улуттук аң-сезимден, учурдагы коомдук болмуштан, өтө кеңири маанисинде улуттун рухий дүйнөсүнүн структурасынан алган орду менен ролун тактоо.

**Изилдөөнүн илимий жаңылыгы.** Диссертацияда идеологиянын имманенттүү маңызын чагылдырган тарыхый-философиялык жана илимий-теориялык маанидеги бир катар жаңылыктар алынды. Алардын негизгилери төмөндөгүлөр:

* идеология феноменинин ар кандай формаларынын генезиси дүйнө кабылдоонун жана мифтик аң-сезимдин алгачкы формалары менен байланышта каралып, анын синкреттик, эмоционалдуу мүнөзү изилденди;
* идеологиянын улуттук мүнөзү коомдун структурасынын этникалык менталитетинин өзгөчөлүгүнүн алкагында көрсөтүлдү;
* баалуулуктар, нормалар, эрежелер, табу, категориалдык императив, канондор, көркөм образ, аллегория, иллюзия ж.б. түрүндө берилген идеологиянын формаларынын аң-сезимге күчтүү таасир этүүсүнүн зарыл жактары ачылып берилди;
* реалдуу жашоону саясий, идеалдуу, утопиялык формада чагылдырган идеологиянын өзгөчөлүгү аныкталды;
* идеология феноменинин ар кандай формаларынын структурасы демейки ой жүгүртүү контекстинде изилденди;
* жаңы геосаясий мейкиндиктеги өнүгүүнүн жолдорун аныктоодо заманбап идеологиялык көз караштын аксиологиялык мазмунунун мааниси жана башкаруудагы орду көрсөтүлдү.

**Изилдөөнүн тажрыйбалык мааниси.** Иштин теориялык, илимий жыйынтыктары идеология проблемасынын теориялык-методологиялык маселелерин чечүүдө, глобалдаштыруу шартында өнүгүүнүн жолдорун аныктоодо колдонууга жарайт. Кыргыздардын идеологиялык аң-сезимин философиялык рефлексияда аңдоо илимдер аралык комплекстүү изилдөөгө шарт түзөт. Изилдөөнүн жалпыланган жыйынтыктары гносеологиянын, онтологиянын, идеологиянын орчундуу проблемаларын изилдөөдө, ошондой эле атайын курстарды иштеп чыгууда колдонсо болот. Диссертацияда берилген жоболор ушул маселе боюнча окуу куралдарын жазууда, жаш муундардын улуттук аң-сезимин өстүрүүдө жана патриоттуулукка тарбиялоого көмөк көрсөтөт.

**Коргоого сунушталган негизги жоболор.** Идеологиянын түшүнүгүнүн коомдук жашоодогу бардык формаларын изилдөө диссертациянын коргоого сунушталган төмөнкү зарыл жоболорун аныктоого мүмкүндүк түздү:

1. Руханий процесстин курамдык бөлүгү катары идеологиянын коомдук аң-сезимдеги болгон бардык формалары байыртадан бүгүнкү күнгө чейин социалдык-этникалык тажрыйба менен коомдук аң-сезимде аккумуляцияланган жана трансформацияланган архетип болуп саналышат. Аларды коомдук аң-сезимдин теориялык деңгээлин жана социалдык түзүлүштөрдү кыйыр түрдө чагылтуучу, цивилизациялык мейкиндик менен социалдык убакытта өзгөрүп туруучу процесс катары кароо зарыл.
2. Идеологиянын коомдук жашоонун бардык чөйрөсүндөгү аткарган кызматынын маңызы менен структурасын ачып жатып, алардын «ички өзөгү» туруктуу, ал эми «сырткы социалдык кабыгы» тарыхый өзгөрүүлөргө ийкемдүү экендигин аныктоо.
3. Идеология феноменинин бардык көрүнүштөрү коомдук аң-сезимдин терең түпкүрүндө жаткан атрибут-касиети катары татаал кубулуш экендиги, алар коомдун руханий дөөлөттөрүнүн маңыздуу белгилерин кайра жандандыруу процессинде социумдун бүтүндүгү менен иденттүүлүгүн камсыз кылууга жөндөмдүү.
4. Байыркы мезгилде пайда болгон идеологиялык аң-сезим элдик оозеки(эпостор, санат-дигаристер) чыгармачылык формасында муундан-муунга берилип келген. Бул ишмердүүлүктүн татаал бөлүгү руханий мураста сакталып, жаратуучуларынан кийин деле бир нече доорлор бою жашай бериши көчмөн элдердин дүйнө көз карашынын калыптанышындагы спецификалык өзгөчөлүктү шарттаганын тастыктоо.
5. Мифтеги, теңирчиликтеги образдардын жаратылышта жок күч касиетке ээ болушу, адамдардын табият кубулуштарына табынуусу жана өздөрү жашап жаткан чөйрөнү ыйык тутуулары идеологиянын баштапкы формаларынын жаралуусунун өбөлгөсү экени,социумдун руханий ишмердүүлүгүнүн натыйжасында пайда болгон образ таанып билүүдөгү көркөм ойлоонун көп кырдуулугун жана чексиздигин айкындоо.
6. Социум идеологиянын пайда болуусунда, түптөлүшүндө, өнүгүү процессинде чечүүчү мааниге ээ болгон фактор жана күч катары, анын баштапкы формаларынын бүгүнкү күндөгү таасирдүүлүгү көчмөн элдердин философиялык, саясий, этика-эстетикалык жана укуктук көз караштарынын баалуулуктарынын деңгээлин аныктоо.

**Изилдөөчүнүн жеке салымы** Кыргыздардын аң-сезимин философиялык жагдайда кароодо, идеология проблемасынын теориялык-методологиялык маселелерин чечүүдө, ааламдашуу шартында өнүгүүнүн жолдорун аныктоодо, жаш муундардын улуттук аң-сезимин өстүрүүдө жана патриоттуулукка тарбиялоодо колдонулушу зарыл экендигин далилдөөнү изилдөөсүн автордун жеке салымы катары кароого болот. Изилдөөнүн негизги мазмуну изденүүчүнүн макалаларында жарык көргөн.

**Диссертациянын апробацияланышы.** Изилдөөнүн негизги жоболору жана натыйжалары автор тарабынан илимий макалаларда жарыяланып, ондон ашык илимий-практикалык конференцияларда доклад жасалган. Илимий иш Кыргыз Республикасынын Улуттук илимдер академиясынын Философия жана саясий-укуктук изилдөөлөр институтунун “Философиянын тарыхы” жана “социалдык философия,эстетика жана этика” бөлүмдөрүндө талкууланып, Институттун Окумуштуулар кеңешинин сунуштоосу менен И.Раззаков атындагы КТУнун “Философия жана социалдык илимдер” кафедрасы жана Э.Алиев атындагы ИИМ Академиясынын “Коомдук саясий илимдер” кафедрасынан талкуудан өткөн.

**Диссертациялык иштин түзүлүшү.** Диссертациялык иш киришүүдөн, эки главадан, беш параграфтан, корутундудан жана пайдаланылган адабияттардын тизмесинен турат.

**Изилдөөнүн негизги мазмуну**

**Киришүүдө** теманын актуалдуулугу, илимий жаңылыгы, максаты жана милдеттери, теориялык жана практикалык мааниси аныкталып, изденүүчүнүн илимге кошкон жаңылыгы, коргоого сунушталган негизги жоболор, диссертациянын апробацияланышы, курамы жана көлөмү белгиленип көрсөтүлдү.

**Диссертациянын биринчи бапы “Идеология түшүнүгүн изилдөөнүн методологиялык негиздери”-**деп аталып, анда идеологиянын маңызын жана методологиялык негиздерин ачып берүүгө аракет кылынды.

**Биринчи бөлүм- “Идеология феномени туурасындагы коомдук философиялык көз караштардын өнүгүшү”.** Идеология индивиддердин саясий-социалдык ишмердүүлүктөрүнүн жемиши, о.э. руханий өндүрүмдүүлүктүн же болбосо маданияттын курамдык бөлүгү болуп саналат. Структуралык жактан “идеология саясий теориялардан жана идеялардан, коомдук баалуулуктардан, саясий өнүгүүнүн концепцияларынан жана саясий программалардан о.э. саясий символдордон турат»- деп Д.Т. Жовтун аныктама берет.[Жовтун Д.Т. Идеология:актуальные аспекты социологического исследования философии//под общ.ред. В.Э.Бойкова.М.,2004.С.367.] Бул аныктамага өзүбүздүн пикирибизди айтуудан мурда дагы бир ой-пикирге кайрылып көрөлү: «Идеология кандай гана мүнөзгө ээ болбосун (коомдук болмушту туура, туура эмес, билип-билбей чагылдырган идеялар)-эң оболу ал көйгөйлүү социалдык реалдуулуктун маңызын камтыган карта жана матрица болуп саналат, дал ошолордун негизинде жамааттык аң-сезим калыптанат. Канчалык деңгээлде ошол карта, матрица өздөрүнүн обьектилерине дал келет?- ал өзүнчө маселе»- дейт англиялык окумуштуу К. Гирц.[Гирц К. Идеология как культурная система//Гирц К. Интерпретация культур/Пер.с англ.М..2004.С.250] Жогоруда келтирилген аныктамалар биздин көз карашта идеология феноменинин көп кырдуулугунун далилин чагылдырууда.

«Идеология» түшүнүгү француз философу жана экономисти А.Л.К. Дестют де

Траси тарабынан киргизилип саясат, этика ж.б. түшүнүктөр үчүн туруктуу негизди түптөндүрүүгө мүмкүндүк түзгөн идеяларды аныктоочу окууну (учения) белгилөө максатында киргизилген. Ушундай эле мааниде идеология жөнүндө француз материалистери жана сенсуализминин өкүлдөрү жазышкан. Ал эми, Напалеон Бонопарттын учурунда «Идеология» термини бөлөк мааниде колдонулуп, башкача айтканда «идеологдор» деп коомдун, жашоонун жана реалдуу саясаттын маселелерин практикага байланыштырбай караган адамдарды айтышкан.

Марксизмдин негиз салуучулары К.Маркс менен Ф.Энгельс «Немецтик идеология»

деген эмгегинде жана андан кийинчерээк пайда болгон чыгармаларында идеология түшүнүгүнө болгон көз караштарын бир нече мааниде көрсөтүшөт: 1) Идеология деп, алар дүйнөдөгү идеялардын, ойлордун, принциптердин курамынан турат деген идеалистик концепцияны [Маркс К.,и Энгельс Ф.,Немецкая идеология.Соч.т.3.С.12.]; 2) Идеологияны, белгилүү таптардын материалдык кызыкчылыктарына жана алардын ишмердүүлүгүнө түрткү болгон объективдүү күчтөр менен коомдук идеялардын байланышын четке кагып коомдук идеяларды абсолюттук өз алдынчалуулукка ээ деген иллюзияны пайда кылган идеологдордун (адамдардын) ой жүгүртүү процессинин өзгөчө тиби катары [ Маркс К.,и Энгельс Ф.Соч.т.39.с.83]; 3) Объективдүү дүйнөнү таанып билүүгө болгон ыкма (метод) өтүп кеткен мезгилди учурдун реалдуулугу катары көрсөтөт. Натыйжада реалдуулук идеологияда туура эмес чагылдырылып идеологиянын өзү иллюзордук аң-сезимге айланат.

Жогорудагыдай терс көрүнүшкө «реалдуу тарыхтын негизиндеги» илимий аң-сезим каршы турат. Идеологияга болгон илимий анализдин методдору жана сын көз караштары тарыхты материалистик түшүнүүнүн негизинде идеологияны коомдук аң-сезимдин кубулушу жана ал анын жалпы мыйзам ченемдүүлүктөрүнө баш ийет дегенди түшүндүрөт. Ошентип идеология коомдук болмуш аркылуу аныкталып, ошол эле учурда ал (идеология) салыштырмалуу өз алдынчалуулукка ээ. Марксизмдин окуусунун негизинде идеология түшүнүгүнө бүгүнкү күндө төмөндөгүдөй аныктама берилип жүрөт. Идеология- адамдардын табиятка, бири-бирине, коомдук маселелерге, конфликттерге карата калыптанган мамилелерин аңдап баалаган идеялардын жана көз караштардын системасы, ошондой эле коомдук мамилелердин өнүгүүсүнө, бекемделишине багытталган социалдык ишмердүүлүктү өзүнө камтыйт. Таптык коомдо идеология таптык мүнөзгө ээ. Идеология чөйрөсүндө коомдун, таптардын абалы жана алардын түпкү саясий-материалдык кызыкчылыктары чагылдырылат.

Идеология феноменине таптык мүнөз берүү биздин оюбузча анчейин чындыкка

жакындашпайт. Себеби, идеология коомдук аң-сезимдин компоненти катары социалдык катмарлар пайда болгонго чейин эле алгачкы доорлордо пайда болгон. Бирок, К. Маркс, Ф. Энгельстин идеяларын андан ары В.И. Ленин өркүндөтүп «илимий идеология» деген категорияны киргизип марксизмдин өзүн илимий идеология катары караган. Себеби, анын ою боюнча марксизмде илимди табууга болот. Бирок, биздин оюбузча эгерде, К.Маркс, Ф.Энгельс өздөрү идеология реалдуулукту иллюзордук түрдө чагылдырат деп айтып аткан болсо алардын окуусунан кантип, кандай илимдин элементтерин табууга болот? Бул бүгүнкү күндөгү талаш маселе. Маданияттын, диндин жана идеологиянын диалектикалык байланыштары идеологиянын эки агымынын пайда болушуна алып келген: 1) диний (теистик); 2) агартуучулук (секулярдык, атеистик).

Идеологиянын коомго зарыл феномен катары өз алдынчалыкка ээ болуусу руханий

жашоонун мазмунунун жаңы сапатка өзгөрүү мухтаждыгы менен шартталган. Демек, идеологиянын генезисин, функциясын философиялык рефлексияда иликтөө төмөндөгүдөй актуалдуу маселелерге көңүл бурууга мажбур кылат: биринчиден-идеологиялык ишенимдердин пайда болуусунун булактары; экинчиден-социалдык топ, инсан тарабынан конкреттүү идеологияны кабыл алуудагы утурумдук туруктуулук; үчүнчүдөн ошол эле идеологиядан аны кабыл алган субъектилердин баш тартуусунун себептери (убакыт өткөндөн кийин ал идеология эмне үчүн алардын талабына жооп бербей калат).

Идеологияны кабыл алуудагы ушул өзгөчөлүктөрдү эске алууда идеологиянын субъект жана объектилерине философиялык анализ жүргүзүү зарыл шарт болуп саналат. Идеологиянын ар кандай формаларынын субъект жана объектилерин аныктоодо бирдей критерий колдонууга мүмкүндүк түзүлбөйт. Маселен: а) Диний мүнөздөгү идеологияда анын субъектиси болуп–атайын даярдалган диний кызматкер саналат. Объектиси–алардын идеялары, окуусу. Өзгөчөлүгү катары диний идеологдор адамдын социализацияланышында көптөгөн жылдар бою таасир эте алышат; б) Ал эми жабык типтеги идеологияларда (секулярдык, диний эмес) субъект, объектилерин аныктоого мүмкүн эмес. Себеби, аларда идеологиянын калыптанышы, функциясы адамзат баалуулуктарынын көпчүлүгүнө дал келбей калышы мүмкүн; в) Эл аралык деңгээлдеги террористтик деп аталган топтордун идеологиясынын объект, субъектилерин аныктоо кыйын. Себеби, алардын көпчүлүк мүчөлөрү өздөрүнүн баалуулукка болгон мамлелерин бат-баттан өзгөртүүлөрү мүмкүн; г) Ачык диний маанайдагы эмес идеологиялардын субъектилерин, объектилерин төмөндөгүдөй эки этапта кароого болот.

Биринчи этабы- XIX, XX к.к. идеологиянын калыптанышы. Идеологиянын кандайдыр бир деңгээлде көз карандысыздыгы анын оптималдуу структурасына байланыштуу болот. Себеби ошол курамды түзгөн институттардын ортосундагы тыгыз байланыштар идеологиянын коомдук процесстердеги туруктуулугун камсыздап турушат. Экинчиден идеологиянын структурасы аны негиздөөчүлөрдүн текстинен (оозеки информация); идеянын маңызын коомдун ар кандай катмарлары үчүн түшүнүктүү болушуна ылайыкталган жазуу жана оозеки түрүндөгү түшүндүрмөлөр; позитивдүү жетишкендиктердин жыйындысы; идеологияны иштеп чыгуучулардан аны агитация, пропаганда кылуучулардан ж.б. турушу мүмкүн. Бирок, негизги функция идеологиялык организацияларга жана институттарга таандык.

Идеологиянын калыптануусуна таасир эткен факторлордун бири катары тигил же бул коомчулуктун жашоо шарты менен болгон тыгыз байланышын да кароого болот. Мындай байланыш идеологиянын гана пайда болушуна эмес ошол коомчулуктун жашоо образын аныктоочу фундаменталдык негиз боло алат. Ал эми ошол жашоо образ этностун кулк-мүнөзүн, дүйнө таанымдагы өзгөчөлүгүн, коомдук өнүгүүнүн ыкмаларын жана механизмдерин аныктоого жөндөмдүү. Бирок, идеология ошол социумдагы бардык коомдук мамилелердин түйүнү болуп эсептелинет. Себеби, идеология аркылуу бардык социалдык катмарлар өздөрүнүн кызыкчылыктарын иш жүзүнө ашырууга мүмкүндүк алышат. Жогоруда айтылгандардын негизинде бул бөлүмдү кыскача төмөндөгүчө жыйынтыктоого болот.

- Философиялык эмгектерде «идеология» түшүнүгүнүн тигил же бул жактарынын

өзгөчөлүктөрүн ачып көрсөткөн көптөгөн аныктамалар берилген. Идеология белгилүү бир коомдук таптын кызыкчылыктарын чагылдырган идеялардын, баалуулуктардын, теорияларынын, нормалардын жана идеалдардын системасы (М.В. Яковлев); ошондой эле таптык кызыкчылыктарды саясий, укуктук, нравалык, көркөм, диний жана философиялык формаларда көрсөтө алган системалаштырылган теория (В.А. Ядов) катары каралат. Айрым окумуштуулардын ою боюнча идеология-учурдагы коомдук түзүлүштү, тарыхый процессти жана ар кандай таптардын мамилелерин чагылдырган коомдук-саясий, философиялык жана экономикалык көз караштардын жыйындысы (В.А. Черняк, К.К. Талипов). Бул түшүнүккө мындай көп аныктамалардын берилишинин себеби бүгүнкү күнгө чейин идеологиянын чагылдыруу объектисинин такталбагандыгында. Кээ бир илимпоздордун пикиринде идеологиянын чагылдыруу объектиси болуп коомдук мамилелер (В. Келле жана М. Ковальзон), бардык объективдүү чындык (Г.Я. Нестеренко) жана коомдук болмуш саналат.

Ушуга байланыштуу окумуштуулар арасында идеологиянын аныктамасын үч аспектиде кароо кеңири таралган. Биринчисиидеология коомдук аң-сезимдин формасы (кең мааниде), экинчиси коомдук аң-сезимдин теориялык бөлүгү, ал эми үчүнчүсү болмушту таптык мүнөздө чагылдыруусу (Гак Г.М., Рачков П.А.). Идеологияны мындай үч аспектиде кароо көпчүлүк учурда анын коомдук аң-сезимдин башка элементтеринен болгон өзгөчөлүктөрүн аныктоодо кыйынчылык туудурат.

Илимий чөйрөдө кызыкчылыкты туудурган дагы бир маселе идеологияны социалдык феномен катары кароодогу «субъект» менен «алып жүрүүчү» негизги категориялар. Кээ бир эмгектерде идеологиянын алып жүрүүчүсү коомдук тап, ал эми субъект бардык социалдык топтор (А.К.Уледов, М.В.Яковлев) эсептелинет. Проблеманын мындай каралышында идеологиянын субъектиси өтө эле пассивдүү болуп көрүнөт. Себеби, илимде белгилүү болгондой субъект ар кандай кубулуштардын, процесстердин өсүп-өнүгүүсүнүн жана кыймылынын булагы.

Кандай гана коомдук кубулуш, процесс болбосун ал адамдын чыгармачылык ишмердүүлүгүнө негизделген. Тактап айтканда, коомдук жашоонун ар кандай фрагменттери адамдын талабынын, изденүүсүнүн негизинде пайда болот. Же - бардык коомдун түзүлүштөрүн адамдык субстанция түзөт. Ал субстанция ар кандай формага ээ болушу мүмкүн. Кандайдыр бир коомдун кубулушунун пайда болуу процесси, адамдардын дүйнөгө болгон көз карашына көз каранды эмес. Коомдук жашоодо мындай көрүнүштөрдө теңдемелеп туруучу баалуулуктардын системасы жашайт. Баалуулуктар дайыма адамдын жашоосуна стимул берип турушат. Жашоодогу баалуулуктарга жетүүдөгү тоскоолдуктарды жеңип өтүүнүн жолдорун идеология көрсөтүп берүүгө жөндөмдүү.

Идеология бардык баалуулуктардын элементерин өзүнө камтыйт, андыктан коомдогу орду коомдук аң-сезимдин башка компоненттерине салыштырмалуу бир кыйла жогору турат. Ошентип, адамдын өзүн-өзү жаратуудагы баалуулук идеологиянын негизин түзөт деп айтууга да болот. Себеби, тынымсыз изденүүдөгү адамга идеология компас катары кызмат кылат. Жыйынтыгында ал башка адамдардын да жашоосунун маңызын өзүнө камтый алат. Идеология адамдын өзүн-өзү жаратуусунда негизги максат болгон баалуулуктарга ээ болуусунун жолдорун аныктоо менен бирге эле анын (адамдын) философиялык, саясий, жана укуктук көз караштарын да кошо чагылдырат. Тактап айтканда, философияны идеологиянын формасы катары кароого болот.

Аң-сезимдеги идеялардын жыйындысы болгон идеология коомдо улуу өзгөрүштөрдү жаратууга жөндөмдүү. Мындай зор күчкө ээ болуу, коомдук аң-сезимдин формасын жаратуу чынында жогорку теориялык деңгээлдеги жөндөмдүүлүктү талап кылат. Жогоруда каралган идеологияга тийиштүү ар бир маселе аны (идеологияны) бүтүндөй бир тап эмес ошол таптын белгилүү гана өкүлдөрү пайда кылаарын аныктап турат. Айта кетчү нерсе идеология феноменинин бардык маселелери бир диссертациялык иштин көлөмүндө чечилбейт. Бул феномен мындан аркы изилдөөнү да талап кылат.

**“Идеологиянын маңызы менен курамы” деп аталган** экинчи бөлүмдө Идеологияны схемалык түрдө концептуалдык, доктриналык жана жүрүм-турумдук эрежелерди өзүнө камтыган система катарында кароого болот. Анткени ушул деңгээлдерде идеологиянын бардык элементтерин байкоого мүмкүнчүлүк түзүлөт. Биринчиден, бардык баалуулуктардын жана идеялардын жыйындысы камтылган. Себеби, алар (баалуулуктар, идеялар) коомдук түзүлүштүн тигил же бул тибине шайкеш келген дүйнө көз караштын моделинин негизи болуп саналышат. Дал ушул процесс теориялык концепцияларда (диний, философиялык ж.б.) терең иликтөөгө алынган. Эмне үчүн дегенде ошол баалуулуктар, идеялар социумдун тигил же бул формасынын проектисин шарттап турат. Экинчиден, коомдук моделдин өнүгүү, сакталып калуу жана кайра жаралуу программаларын өзүнө камтыйт. Бул программалардын иш жүзүнө ашырылышы коомдук элитага, тагыраак айтканда, гуманитардык интеллигенциянын ишмердүүлүгүнө көз каранды. Үчүнчүдөн, коомдук өнүгүүнүн модели теориялык негизде иштелип чыгат. Натыйжада кандай гана идеология болбосун анын социумдагы жашоосу саясий элитанын ишмердүүлүгүнө, мүмкүнчүлүктөрүнө тыгыз байланышта болот.

Азыркы учурда жогоруда айтылган милдетти көбүн эсе эксперттер жана консультанттар аткарууда. Программалардын, лозунгдардын, нормалардын, мыйзамдардын, эрежелердин теориялык мазмуну менен катар идеологиянын толук кандуу иштешинде институционалдык компоненттер негизги кызматты аткарат. Себеби, идеологиянын теориялык маңызын коомчулукка жайылтуу атайын уюмдардын системасынын (мамлекеттик аппарат, саясий партиялар, диний агымдар, коомдук уюмдар) ишмердүүлүгүнөн көз каранды. Ушуга байланыштуу идеологиянын курамдык бөлүгүнүн ортоңку тепкичин нормативдик, программалык, институционалдык мүнөзгө ээ деп айтууга болот.

Идеологиялык системанын жогорку тепкичи адамдардын практикалык ишмердүүлүгүнүн жүрүм-турумдарын аныктоочу массалык аң-сезимге байланыштуу. Мындан сырткары бул деңгээлде идеологиянын концептуалдык, нормативдик практикалык мазмунуна шайкеш келтирүү максатында массалык аң-сезимди өзгөртүүнүн жана ага таасир этүүнүн ар кандай технологияларын, методдорун киргизүүгө болот. Башкача айтканда, идеологиянын курамынын ушул деңгээли коомдук аң-сезимге теорияны киргизүү, анын андан ары актуалдашуусун жана материалдык базага таасир этүүсүн камсыздайт.

Жогоруда айтылган идеологиянын курамынын деңгээлдери бири-бири менен карым-катнашта болуу менен алардын ортосунда белгилүү бир мыйзам ченемдүүлүк өкүм сүрүп турат. Себеби, ошол мыйзам ченемдүүлүк идеологиянын бүтүндөй ситемасын ишке киргизет. Эгерде мындай зарыл шарт түзүлбөсө, анда айтылган үч тепкичтин ортосундагы өз ара ырааттуулук бузулуп идеологиялык моделдин ыдырашына алып келет. Андыктан идеологиянын курамдык түзүлүшүнүн компоненттерин бириктерген өзөк болбосо идеология реалдуу негизден айрылган догмалардын жыйындысына айланат, же болбосо аксиологиялык маанисин жоготкон социалдык нормаларга, эрежелерге, үрп- адаттарга тиешелүү элемент болуп калышы мүмкүн. Бул туурасында С. Кургинян- «эгерде идеологиянын курамына кирген идеялардын ортосунда гармониялык байланыш болбосо, ал албетте коомдогу аң-сезимдин бытырандылыгына алып келет» - деп белгилейт.[Кургинян С.Концептуальная безопасность и ее роль для России в XXI веке//Россия XXI/-1995/-№11.-12-с.4-30.].

Баалуулуктардын маңызын аныктоо менен М.С.Кагандын ою боюнча баалуулуктар кандайдыр бир предмет, кубулуш же процесс эмес, аларды алып жүрүүчүлөр конкреттүү адам, коом же материалдык предмет болушу мүмкүн. Андан сырткары баалуулуктар тигил же бул материалдык предметтин сыпаты (свойство) да эмес. Башкача айтканда сыпатты, баалуулукту коом тарабынан өзүнө кабыл алуудагы предметтин мүмкүнчүлүгү катары кароого болот.[Каган М.С. Философская теория ценности. Санкт-Петербург-1997, "Петрополис".- с.-67.]. Натыйжада бул окумуштуу «баалуулук» жана «баалуулукту алып жүрүүчү» түшүнүктөрүн эки бөлүп кароо зарыл экендигин белгилеп: «алып жүрүүчү»- бул конкреттүү факт; ал эми «баалуулук»- бул маани, маңыз деп айтат. Ушунун негизинде М.С. Кагандын ою боюнча баалуулук алып жүрүүчү материалдык же руханий предмет болушу мүмкүн. Бирок ушуга байланыштуу балуулуктарды материалдык жана руханий деп экиге бөлүп кароо туура эмес»-деп белгилейт. [Каган М.С. Философская теория ценности. Санкт-Петербург-1997, "Петрополис".- с.-77.]. Биздин оюбузча баалулуктарды аксиологиялык өңүттө материалдык жана руханий деп бөлсө болот. Ал эми онтологиялык дихотомияда мындай бөлүштүрүү туура эмес.

Окумуштуунун баалуулук феноменин өзүн түшүнүүдөгү иштеп чыккан аныктамасы өзгөчө баага татырлык. Автор баалуулукту адам менен объекттин ортосундагы мамилелер аркылуу “акыйкатты” аныктаган. Ошол эле учурда М.С. Каган практикалык эмес символдук мүнөзгө ээ болгон баалуулук мамилелердин өзгөчөлүктөрүн белгилеген. Ушундан улам эч нерсе түбөлүктүү баалуулукка ээ эмес, алар (баалуулуктар) предметтин субъектиге болгон таасиринен көз каранды деп жыйынтык чыгарууга болот дейт. [Каган М.С. Философская теория ценности. Санкт-Петербург-1997, "Петрополис".-с.-84.].

Идеологиялык системанын экинчи деңгээлинде идеалдардын «предметтелиши» коомду өзгөртүүгө, өнүгүүгө жана сакталышына багытталган теориялык, рационалдык программалардын негизинде ишке ашат. Кандай гана социалдык-этникалык коомчулук болбосун өнүгүүнүн конкреттүү тарыхый этабына шайкеш келген программанын негизинде жашоосун улантат. Себеби, ал программа өзүнө ошол коомчулуктун кызыкчылыктарын ишке ашыруусунун, маданий приоритеттерин камсыз кылуусунун, биримдиктин салттуу формасынын жана өздүк аң–сезимдин өнүгүүсүнүн механизмдерин камтыйт. Дал ушул тепкичте тигил же бул идеалга шайкеш келген коомдук жашоонун сфераларын тескөөчү мыйзамдардын жыйындылары иштелип чыгат. Мындай иштердин жыйынтыгы катары конституцияны, нормативдик-укуктук жоболорду, уставдарды кароого болот. Бул документтер социалдык, экономикалык, маданий жана экологиялык саясаттарды жөнгө салып турушат.

Демек, идеологиянын курамы төмөндөгүдөй элементтерден турат десек болот: 1) Эң жогорку баалуулуктарды жана идеалдарды өзүнө камтыгын концептуалдуу бөлүк;

2) Бир жагынан программалык, нормативдик, мифологиялык жана символикалык, экинчи жагынан институтционалдык компоненттерди кучагына алган доктрина; 3) идеологиялык көрсөтмөлөрдү коомдук аң-сезимге киргизүүнүн жана идеологиялыктеорияны практикага айландыруунун технологияларын шарттаган фактор.

Идеологиянын курамын мына ушул таризде түшүнүү экинчи бапта карала турган маселелерди анализ кылууга шарт түзөт. Себеби, идеология феноменинин айланасында дайыма жүрүп туруучу маселелерди ирээттештирүүдө, улуттук жана мамлекеттик идеологиялардын айырмачылыктарын, ошондой эле алардын диалектикалык байланыштарын ачып берүүдө бирден-бир өбөлгө боло алат. Идеологиянын курамын кароодо буга чейин бизге белгилүү болгондой таптык көз караш негизги метод болуп келген. Ошол себептен коомдук аң-сезимдеги идеологиянын ролу жана орду бир жактуу каралып көп маселелер чечилбей келет.

Каралып жаткан маселе менен катар идеологиянын типологиясына да көңүл буруу зарыл. Анткени идеологиянын формасына жараша анын курамы жана функциялары кандайдыр бир деңгээлде өзгөрүүгө дуушар болушу мүмкүн. Коомдогу жарандарга таасир этүүсү боюнча идеологиянын төмөндөгүдөй формаларын бөлүп кароого болот: массалык, элитардык жана майда социалдык топтордун идеологиялык доктриналары.Мазмунуна жараша: улуттук, мамлекеттик, конфессионалдык, таптык, мамлекеттер аралык, улуттар аралыкболуп бөлүнөт. Акыркы мезгилдерде дүйнөдө жалпы адамзат баалуулуктарын монополиялаштырууга аракет жасаган идеологиянын таасири күчөп келүүдө. Бул көрүнүш биздин оюбузча ааламдашуу, батыш цивилизациясынын информациялык мейкиндикте үстөмдүк кылуусу менен байланыштуу.

Идеялык-баалуулук мазмуну боюнча дүйнөлүк практикада идеологиялык системанын көптөгөн түрлөрү иштелип чыккан. Маселен, В.П Макаренко өзүнүн «Главные идеологии современности» деген эмгегинде либерализм, консерватизм, марксизм, социализм, феминизм, экологизм, коммунитаризм, национализм, анархизм сыяктуу идеологиялык системаларды бөлүп карайт. [Макаренко В.П.Главные идеологиии современности.-Ростов н/Д:Феникс,2000г.-С.-480.].

Мындан сырткары илимий адабияттарда көпчүлүк учурда идеологияны коомдук жашоонун сфераларына тийгизген таасири боюнча классификациялашат: сасий, укуктук, экономикалык, диний, аскердик ж.б. Айта кетчү нерсе идеологияны мындай бөлүп кароо шарттуу түрдө жүргүзүлөт. Себеби, бүтүндөй бир биримдиктин системасы катары кандайдыр бир деңгээлде дүйнөнүн сүрөттөлүшүн, тарыхый процесстин теориясын, моралдык-нравалык ченемдерди, баалуулуктарды жана идеалдарды өзүнө камтыган идеологияны жогоруда айтылган коомдук жашоонун экономикалык же саясий сферасынын чегинде кароо туура эмес.

Ушундан улам коомдук жашоонун чөйрөлөрү идеология феноменинин түрлөрү эмес аны жүзөгө ашыруунун ыкмалары деп айтуу чындыкка жакыныраак деген ой келет. Далил катары саясий идеологияны алсак болот, анткени анда коомдук жашоонун бардык баалуулуктарын өзүнө камтуу менен ошол социумдун өнүгүүсүнүн моделин иштеп чыгат. Ошондуктан Ю.Г.Волков коомдук жашоонун негизин түзгөн баалуулуктар, идеологиялык көз караштар кандай гана идея болбосун анын структурасын түзөт, ошол себептен идеология окуу катары каралат, ага карабастан ал (идеология) коомдун бүтүндөй структурасы да боло алат» –деп белгилейт. [Волков Ю.Г. В поисках новой идологической парадигмы//Социально-гуманитарные знания.М.-2003г.№2-с.-80-100.].

**“Коомдук жашоодогу идеологиянын негизги орду”-** деген экинчи баптын биринчи бөлүмү “**Кыргыз элинин коомдук аң-сезиминин идеологиялык трансформацияланышы” деп аталат.** Социалдык, философиялык, экономикалык ж.б. маселелерди иликтөөдө кыргыз элинин тарыхын совет дооруна чейинки, советтик мезгил жана азыркы учур деп үч этапка бөлүп кароо илимий чөйрөдө салтка айланып калды десек болот. Бирок, коомдук аң–сезимдин идеологиялык мейкиндикте трансформацияланышына байланыштуу маселелерди жогорудагы үч этаптын алкагында кароо биздин көз карашта тура эмес деп эсептейбиз. Себеби, советтик доорго чейинки кыргыз тарыхы миңдеген жылдарды өзүнө камтып, ал эми кийинки эки этабы жүз жылдык мезгилге да жетишпейт.

Бүгүнкү кыргыз коомчулугундагы идеологиянын калыптануусунун динамикасында эки багыттуу компоненттерди байкоого болот: биринчиси-элдин менталдык, этнопсихологиялык сапаттары миң жылдар бою сакталып келген баалуулуктардын системасы менен шартталган; экинчиси- сырткы ааламдашуу, интеграция, вестернизация ж.б. процесстердин күчтүү таасири астында пайда болгон компоненттер менен өзөктөшүп турат. Бирок, айта кетчү нерсе ошол салттуу баалуулуктардын негизинде же базасында кыргыз элинин аң-сезиминин идеологиялык трансформацияланышы жүргүзүлөт. Айрым сырткы маданияттардын кээ бир элементтери улуттук идеологиянын өзөгүнө сиңип, коомдук аң-сезимде идеялардын кагылышуусун жаратышы мүмкүн. Мындай учурда трансформация процесси өтө оор кубулуштар менен коштолоору белгилүү. Сырткы процесстердин зор таасирине карабастан идеологиянын негизги уңгусу, маңызы оңой- олтоң өзгөрүүгө дуушар болбойт. Аталган туруктулук кыргыз элинин аң-сезиминин идеологиялык мейкиндикте кандайдыр бир абалдан экинчи абалга өткөндүгүн илимий өңүттө анализ жүргүзүүгө мүмкүндүк берет.

Хронологиялык жактан кайсы мезгилде идеологиянын пайда болгонун айтуу оор маселе. Мурунку Советтик доордо айрым окумуштуулардын ( К. Уледов, В. Иванов ж.б.) ою боюнча идеология коомдо тап пайда болгондо жаралган, анткени ал (идеология) тигил же бул социалдык топтун саясий кызыкчылыгын жактайт. Ал эми Батыш окумуштууларынын баамында идеология адам баласынын дүйнөгө болгон көз карашы пайда болгон учурда эле түптөлгөн. Батыш ойчулдары “эгерде социалистик коомдон кийин коммунистик түзүлүш пайда болсо анда идеология да жок болууга дуушар болобу” деген суроону коюп келишкен. Бирок, бул маселе ушул күнгө чейин талаш-тартышты жаратып келет. “Идеология таптык мүнөзгө ээ эмес, ал дүйнөгө болгон көз караштын компоненти” деген бүтүмдү көпчүлүк окумуштуулар жактайт. Өз кезегинде Ф.Ницше «Жырткычтын адамга айлануусунун алгачкы белгиси болуп, анын кыймыл аракети учурдагы талапты канааттандырууга эмес, бир нече убакытты өзүнө камтыган ишмердүүлүккө багытталгандыгы саналат, башкача айтканда, адам пайдалуу, максаттуу жандыкка айланган. Дал ушул мезгилде аң-сезим туткундан боштондукка суурулуп чыккан» - деп жазат. [Ницше Ф. Человечское, слишком человечское.Соч.в2т.-Т.1.-М., 1997.-С.-288.].

Кыргыздардын көчмөнчүлүк жашоо образын аркалагандыгына байланыштуу алардын идеологиялык аң-сезими мифтик-диний деңгээлден башка тепкичке трансформацияланганын байкоо үчүн кыргыздардын элдик оозеки чыгармаларына кайрылуу абзел. Алардын ичинен эпостор идеологиянын принциптерин, идеяларын өзүнө камтып коомчулуктун аң-сезимине таасирдүү күчкө ээ болгон. Айрыкча баатырдык эпостордо идеология көркөм образдардын, персонаждардын иш аракети аркылуу өз функциясын аткарган. Эмпирикалык деңгээлдеги идеология коом мүчөлөрүнүн ар бирине түшүнүктүү, жеткиликтүү боло алган. Себеби, эпостогу көркөм образ эмоционалдык жана психологиялык таасир берүүдө күчтүү касиетке ээ болгон. Оозеки чыгармачылыктын бул формасындагы метафоралар, гиперболалар угуучулардын кабыл алуусунда ийкемдүү шарт түзсө, ал эми эпосту айтуучулардын таланты, үндөрүнүн тембри, кыймыл аракеттери, ритмдери ж.б., ар бир индивиддин аң-сезимин психологиялык деңгээлдеги бир ыргакка келүүсүн камсыздаган. Ушул өңүттө «Манас» эпосун кыргыз элинин руханий өнүгүүсүндөгү теңдешсиз баалуулукту, кыргыз элинин өткөн доордогу жашоосу жөнүндөгү маалыматтарды сактап калган кылымдарды байланыштырган көпүрөнүн кызматын аткарган, коомдук эс-тутумду (социально-коллективный память) камсыз кылган идеология деп атоого толук негиз бар.

Кыргыздардын улуттук идеологиясы негизинен эпикалык чыгармаларда жашаган. Алар социалдык эстафета катарында муундан-муунга берилгендигинин натыйжасында бүгүнкү күндө бизге ал идеологиялык баалуулуктардын четин да коротпой жеткирген. Руханий мурас (элдик казна) - жеке инсандын эмес, жалпы эле коомдун таанып-билүү ишмердүүлүгүнүн жыйынтыгы. Жамааттын эс-тутуму гана аң-сезимдин убакыты жана мейкиндигинде идеологиянын, тарыхый окуялардын сакталышына о.э. трансформацияланышына шарт түзө алат. Адамдын ойлом мүмкүнчүлүгүнүн ишмердүүлүгүнүн негизинде ачылган коомдук кубулуштардын маңызын чагылдырган идеологияны кийинки муундарга жеткирүүдө салыштырмалуу жазуунун жоктугу, бул процессти эки эсе татаалдатат. Мындай кырдаал руханий чыгармачылыктын маалыматтарын сактоонун өзгөчө структурасынын пайда болушуна алып келет.

Бул жерде негизги көңүл бура турган маселе идеологиянын аң-сезимдин алкагында бир тепкичтен экинчи бир жогорку тепкичине трансформацияланышы маалыматты (информация) сактоо жана өткөрүп берүү дегенди билдирет.

Коомдук жашоонун бардык чөйрөсүн, саясий бийликти борборлоштурган коммунисттик идеологиянын негизинде түзүлгөн ири империя ХХк., аягында өзүнүн жашоосун токтотууга аргасыз болду. Ошол мезгилден ушул күнгө чейинки убакытты кыргыз элинин идеологиясынын аң-сезимдин алкагында трансформацияланышынын кийинки этабы катары кароого болот. Көз карандысыздыкка ээ болгон жаңы мамлекеттер бардык жагынан (саясий, экономика, маданият ж.б.) оор шартка дуушар болушту. Ошол оор шарттан чыгуунун бирден-бир жолу жаңы идеологияны иштеп чыгуу. Айрым окумуштуулар буга чейинки тарыхка кайрылып унутта калган жеке улуттук маанайдагы баалуулуктарды жандандырууга аракет кылышса, айрымдары өнүккөн өлкөлөрдүн идеологияларын таңуулоого далалат кылышат. Көз карандысыздыгына ээ болгондугуна чейрек кылым өтсө да Кыргызстандагы коомдук жашоонун алга жылбагандыгы, саясий чөйрөдөгү болуп өткөн олуттуу окуялар (эки жолку ыңкылап) дагы деле болсо идеологиянын иштелип чыккпагандыгына түздөн-түз байланышы бар. “Бизге кандай идеология керек, аны кантип иштеп чыгабыз” деген суроо учурдагы эң маанилүү маселелердин бири, ага биз кийинки бөлүмдө кененирээк токтолобуз.

Бул бөлүмдү аяктап жатып төмөндөгүдөй жыйынтыктарды чыгарууга болот.Кыргыз этносунун идеологиясы алгач башкалардыкындай эле мифологиялык көз караштын элементтеринин негизинде, диний өңүттө ата бабалардын арбактарына сыйынуу сыяктуу жана башка салттуу маданияттын алкагында калыптанган. Көчмөнчүлүк жашоо образы ага шайкеш келген чарбачылык тиричилиги идеологиянын алгачкы формасы катары кыргыздардын руханий жашоосунда кылымдар бою сакталып калуусуна шарт түзгөн. Кыргыздардын дүйнө таанымында «арбакка» болгон мамиле адамдардын тагдырынын окшоштугун айгинелеп, анын чегинде руханий- маданий баалуулуктардын элементтеринин комплекси пайда болгондугун байкоого болот.

ХХк. баш ченине чейин кыргыздарда идеологиянын ролун уруулук түзүлүштөгү мамилелер аткарган. Анткени, уруу ошол жамааттын ар бир мүчөсүнүн социалдык ордун, функциясын аныктап турган. Ал эми ХIХ к. тышкы саясий, маданий факторлордун таасири астында кыргыз этносунун идеологиясы жаңы тепкичке көтөрүлүп, бирок руханий чөйрөдөгү көптөгөн оорчулуктарды жараткан. Ислам дининин, орус маданиятынын, кытай мамлекетинин саясатынын таасири, кыргыз эли өзүн улут катары сактап калуусуна аракет кылуусун мыйзам ченемдүү шарттаган.

Социалистик доор кыргыз элинин жашоосунда зор роль ойносо дагы, ошол эле учурда улуттук баалуулуктардын көптөгөн элементтерин жоготууга аргасыз кылды. Коммунистик идеологиянын алдында кылымдар бою жашап келген салттуу мамилелер, баалуулуктар ж.б., унутта калды. Анткен менен кыргыз эли ушул доордо илим билимге жана мамлекекттүүлүктүн жаңы түзүлүшүнө ээ болду.

**Улуттук жана мамлекеттик идеологияны иштеп чыгуунун негизги принциптери.”-**аттуу экинчи бөлүмүндөМатериалдык, руханий чөйрөлөрдө жеке менчиктин өнүгүүсү менен мүнөздөлгөн базар экономикасынын принциптери коомдук – экономикалык жашоонун бардык сфераларына киргизилген бүгүнкү шартта, негизги маселелердин бири бул улуттук-мамлекеттик идеологиянын методологиялык принциптерин иштеп чыгуу саналат. Себеби, Кыргызстандын социалдык–экономикалык жана саясий жактан мамлекет катары түзүлүшү анын кандай идеологияны колдонуусунан түздөн-түз көз каранды, башкача айтканда идеология (улуттук-мамлекеттик) мамлекеттүүлүктүн теориялык платформасы болуп саналат. Идеология платформа катары мамлекеттин социалдык–экономикалык жашоосунун бардык чөйрөлөрүн чагылдырган руханий процесс. Ошондой эле ал (идеология) коомдук болмуштун мыйзам ченемдүүлүгүнө, маңызына багытталган адамдардын аң-сезиминдеги ар-түрдүү идеялардын калыптанышына жана инсандардын коомдогу жаратмандык ишмердүүлүгүнө шарт түзөт.

Идеологиялык процесс коомдук аң–сезимди башкаруунун руханий формасы катары, белгилүү бир социалдык-аясий системанын формасынын, калыптанышынын базиси болгон социумдун тарыхый өнүгүшүнүн негизинде коомду өзгөртүүгө жарамдуу болгон экономикалык процесстердин теориялык жана идеялык негизин аныктайт. Себеби, идеологиянын ар кандай формалары (философиялык, саясий, эстетикалык, этикалык, укуктук, нравалык ж.б.) мамлекеттик түзүлүштүн коомдук-материалдык сфераларынын бардыгына терең сүңгүп киришип, коомдук мамилелердин калыптанышына объективдүү шарт түзүү менен социумдун өнүгүүсүнүн тарыхый багытын аныкташат. Ошондуктан, улуттук-мамлекеттик идеологиянын ар кандай формаларын илимий-методикалык өңүттө иштеп чыгуу, мамлекеттин социалдык-экономикалык, коомдук-саясий, руханий, жана маданий структурасындагы жогорку деңгээлде жүргүзүлүүчү социалдык иш-аракеттердин теориялык программасы болуп саналат. Ушуга байланыштуу Кыргызстандын эгемендүү мамлекет катары анын мындан аркы өнүгүүсү кандай мүнөздөгү идеологияны колдонот ошого тыгыз байланыштуу.

Жогоруда айтылган идеологиянын формаларынын сырткы дүйнөнү чагылдыруу контексинде коомдук жашоонун саясий, экономикалык, социалдык, нравалык жана көркөм-эстетикалык процесстеринин ар кимисин өз алдынча жана бири-бири менен болгон байланыштарын кароону камсыз кылат. Албетте, улуттук-мамлекеттик идеологиянын курамын жогорудагыдай бөлүштүрүү шарттуу деп эсептейбиз. Социалдык тажрыйба менен идеологияны бири-биринен бөлүп кароо мүмкүн эмес. Себеби, социалдык тажрыйба-идеологиянын иш жүзүнө ашырылышын камсыздоочу процесс. Маселен, чыгармачылык ойдун, ушул чөйрөдө топтолгон тажрыйбалардын катышуусу жок өндүрүш куралынын жашоосу мүмкүн эмес. Экинчиден, идеологиянын мазмуну массалык аң-сезимге айрым учурда материалдык формада берилет: китептер, кол жазмалар, сүрөттөр ж.б.

Биздин пикирде, улуттук мамлекеттик идеологиянын структурасы материалдык, маданий жана социалдык тажырыйбалардын, мурастардын жыйындысынан куралат. Ушул салыштырмалуу өз алдынча эмгектер бир бүтүмдүүлүктү жараткан туруктуу системанын байланышында болот жана бири-бирин шарттап турат. Идеологиянын ар бир формасынын сапаты, орду, ролу жана мааниси өздөрү курамында турган системанын байланышынан жана жалпы бүтүмдүүлүктүн структурасынан көз каранды. Себеби ушул формалардын өзгөрүшү структуранын алмашышына алып келет.

Буга чейин тарых ырастагандай, кандай гана маданият болбосун, ал тилден башталаары белгилүү. Бул дүйнөнүн маңызын тил аркылуу түшүнүү дегенди билдирет. Тил-элдин бардык эс-тутумдарынын казынасы. Ошондуктан, тил социомаданияттын, улуттук кулк- мүнөздүн сырын ачуудагы каражат болуп эсептелинет. Келечек муундардын жүрүм-турумунда, ой жүгүртүүсүндө алардын улуттук аң–сезимди сактап калышында да кызмат аткарган социомаданияттын матрицасынын ачкычы тил аркылуу жеткирилет. Ошол себептен улуу гуманист жазуучубуз Ч. Айтматов: «Тил–кандай гана эл болбосун, анын эң алгачкы ипостасы (грекчеден hypostasis–маңызы, уюткусу), анын тажрыйбасынын, таанымынын, маданиятынын, тарыхынын жуурулушу, акыр аягында келип эле сезим-туюмдарынын жыйындысы жана улуттун эс-тутуму болуп саналат», - деп таамай баалаган. [Из выступления Ч.Айтматова на республиканкой конференции //Кыргызстан маданияты.-1987.17ноября.].

Демек, мамлекетке, идеологияга улуттук деген статусту ыйгаруу: биринчиден–мамлекетик түзүлүштүн биримдигин, бүтүндүүлүгүн бекемдөө дегенди; экинчиден–көп улуттуу социумду бир идеянын айланасына бириктирип аларда маданий –материалдык, руханий жана саясий баардашуулукту калыптандыруу дегенди түшүндүрөт. Улуттук–мамлекеттик идеология кыргызстан коомчулугундагы улуттар жана этностор аралык мамилелерди тарыхый зарылчылыктардын чегинде жөнгө салуучу негизги мамлекеттик институттун ролун ойнойт. Анткени илимий мазмунга ээ идеология жамааттар ортосундагы абсолюттук теңчилдикти камсыздоого жөндөмдүү. Мындай идеологияны иштеп чыгууда жогоруда айтылгын маселелерден сырткары дүйнөлүк масштабда жүрүп жаткан процесстерди да эске алуу зарыл.

Дүйнөлүк масштабда болуп жаткан улуттар аралык мамилелердин чөйрөсү карама-каршылыктуу жана ар тараптуу процесстер менен коштолгону байкалууда. Бир жагынан, айрым этноулуттук айырмачылыктарды, өзгөчөлүктөрдү ассимиляциялоого интернационалдаштыруу, интеграциялоо процесстери күч алса, экинчи жагынан, көптөгөн элдерде “этникалык маданиятты өстүрүү тенденциясы” жанданууда. Англиялык социолог жана тарыхчы А. Смиттин пикирине ылайык, “Глобалдуулуктун шартына карабастан, түбөлүктүү руханий мурас болуп саналган этностордун мифтери менен эс-тутуму көөнөрбөй, жаңы шартта алар эклектикалуу маданиятты түзүп, өз жашоосун андан ары уланта бермекчи".[Smith A.D.European Unity//International affairs.-Cambridge,1992.Vo.1.68.-N.1.-P.27.СПб.]. Берилген проблематиканын негизинде технотектүү цивилизация менен салттуу коомдун ортосундагы алака тууралуу мамилени коюп, ошол коомдогу идеологиянын улуттук жана мамлекеттик формаларынын орду менен ролу тууралуу сөз кылуу мыйзам ченемдүү көрүнүш.

Модернизациялоонун бүгүнкү күндөгү теориясы элдерди жалпы дүйнөнүн өңүтүндө өрчүтүп, салттуу коомдун структураларын базар (рынок) экономикасына ээ заманбап, индустриалдык коомго өткөрүүнү ниет кылууда. ХХ кылымдын 60-жылдарында батыш социологиясында “индустриалдык коом” деп аталган теория күч ала баштаган. Учурдагы индустриалдык коом үчүн илим менен билим берүү эң алдыңкы орунда турган өзгөчө мүнөздөгү социалдык структуралар мүнөздүү. Ал эми 70-жылдарда индустриалдык коомдун уландысы катары “постиндустриалдык коом” теориясы пайда болгон. Постиндустриализм “информациялык коом”, “электрондук коом”, “компьютердик коом”, ж.б. деп аталган “жаңы” коомдор менен цивилизациялардын бүтүндөй бир гаммасынан турат. Илимий адабиятта аталган жаңы коомдордун ичинен “информациялык коомго” гана аныктама берилет.

Информациялык коом (информационное общество) термини ХХ кылымдын 80-жылдарынын башында социология илиминде пайда болгон. Анын жаралышына компьютердин, келечектеги турмушту жана иш-аракетти жөнгө салгыч катары чагылдырган информатиканын жана коммерциялык рекламанын дүркүрөп өнүгүшү зор көмөк берген. Илимий адабиятта информациялык коом деп информация жана анын пайдалануу деңгээли коомдун экономикалык өнүгүшүнө жана андагы социомаданий өзгөрүүлөргө зор таасир тийгизген коом түшүнүлөт. Д. Белл, жана А. Масуда ж.б. батыш социологдорунун пикири боюнча «информациялык коом” түшүнүгү турмуштун бардык чөйрөлөрүн өз кучагына алган жалпылоо болуп саналат. М.: Техникалык чөйрөдө–информациялык технологияларды коомдун өндүрүш, экономикалык, ишкер, билим берүү жана турмуш-тиричилик чөйрөлөрүнө кеңири киргизилет; экономикалык чөйрөдө информация товарга айланат; социалдык сферада информация турмуш-тиричилик сапатын өзгөртүүнүн негизги фактору болуп калат; саясий алкакта информация пикир алышууну камсыз кылат жана ар кандай информацияга эркин түрдө ээ болууну шарттайт; маданий өңүттө информация алмашуу жаңы коомдун керектөөлөрүнө жооп берген жана аларга ылайык келген нормалар менен баалуулуктарды калыптандырууга жардам берет». [Философия.Энциклопедиялык окуу куралы.-Бишкек,2004.- 67.].

Жогоруда аталган «жаңы коомдор», технологиялык төңкөрүштөр коомдун өндүрүш күчүндөгү гана эмес, адамдардын жашоо-тиричилигиндеги да терең өзгөрүүлөргө алып келет деп баса белгилешет. Социалистик лагер кулаган мезгилден тартып, кыргыз коомун көөнөрбөс руханий мурастарынын, баалуулуктарынын негизинде иштелип чыккан идеологиянын жардамы аркасында өнүктүрүү тууралуу бир катар көз караштар сунуш кылынган. Көп улуттуу Кыргызстан үчүн, анын аймагында жашаган башка улуттун өкүлдөрү тарабынан мындай идеялар дайым эле оң маанайда кабыл алына бербеши толук ыктымал. Демек, улуттук идея же идеология коомдук аң-сезимди жандандырып, Кыргызстанда жашаган баардык улуттар үчүн руханий курал болуп калуусу абзел. Мисалы, доорубуздун чыгаан жазуучусу Ч. Айтматов “улуттук идеология бир улут менен бир элдин гана эмес, республикада жашаган башка элдердин да кызыкчылыгын коргогон, чет элдер жана курчап турган дүйнө менен таттуу мамиледе болууну шарттаган идеология керек” деген ойду билдирген. [Айтматов Ч.//Слова Кыргызстана. -1993.21 декабря.].

Окумуштуулардан, журналисттерден ж.б. интеллигенция өкүлдөрүнөн куралган экинчи топ биз демократиялуу, эгемендүү, укуктук, атуулдук мамлекет менен коомду куруп жаткандыктан, бизге улуттук идея менен идеологиянын кереги жок деген позицияны ээлешкен. [Слова Кыргызстана.-1994.5 февраля.]. Алардын пикиринде демократия каалагандай идеологиянын болушуна шарт түзгөн саясий форма болуп саналат. Кандайдыр бир идеологияны мамлекеттин же улуттун официалдуу идеологиясы катары таңуулоо инсандын, анын сөз эркиндигин тушап, ойломду консервациялоого, коомдогу тоталитардык жана авторитардык механизмдердин жандануусуна алып келет. [Республика.-1995.25 июля.].

Айрым авторлор башка элдердин эң мыкты деп табылган сапаттарын (мисалы, француздардын бийик маданиятын, англичандардын өндүрүшкө жасаган мамилесин, немистердин тыкандыгы менен педанттуулугун, орустардын толеранттуулугун, кытайлардын жерге жасаган мамилесин, япондордун бийик рухун, европалыктардын рационализмин ж.б.) өздөштүрүү аркылуу кыргыздардын намысын ойготуп, аларды учурдун талаптарына ылайык тарбиялоо мүмкүн деп белгилешет. Жогоруда кыскача келтирилген үзүндүлөрдөн маалым болгондой улуттук идеология боюнча каршы пикирлерди көрүүгө болот, ошондуктан биз илимий негизде иштелип чыга турган «улуттук -мамлекеттик» идеология керек деген пикирдебиз.

Демек, айтылгандарды жалпылай келсек, глобализация, вестернизация, унификация ж.б. дүйнөлүк масштабда жүрүп жаткан процесстердин алкагында улуттук аң-сезимде өзүнүн тарыхый басып өткөн жолу менен маданий өзгөчөлүктөрүн, анын ичинде идеологиянын улуттук жана мамлекеттик формаларын кайрадан карап чыгуу, баалоо процесстери бүгүнкү күндүн эң актуалдуу маселелеринин бири болуп калды десек жаңылышпайбыз. Кадыресе учурларда идеологиянын ар кандай формалары анча актуалдуу мүнөзгө ээ болбойт. Изилденип жаткан феноменге кызыгуунун психологиялык негизи болуп рыноктук экономикадан келип чыккан саясий–экономикалык оош кыйыш процесстердин жүрүшүндө туура багытты, туруктуулукту издөө саналат. Бул жагдайда идеологиянын улуттук жана мамлекеттик формаларын улуттук аң-сезимдин кайра жаралуусун дүркүрөп өнүгүп турган постсоветтик доордогудай актуалдаштыруу менен өнүктүрүүнү жолго коюш керек.

СССР кулагандан соң, ХХ кылымдын 90-жылдарында республикада улуттук идеологияны иштеп чыгуу жаатында мезгилдүү басма сөз беттеринде, өнүгүүнүн социалдык-саясий программаларында, илимий макалаларда чагылдырылган кызуу талаш-тартыштар коомдук прогрессте идеологияны иштеп чыгуунун зарылдыгын жана керектигин далилдейт;

Республиканын интеллигенция өкүлдөрү тарабынан жалпы жолунан улуттук идеологиянын айрым деталдары козголуп, аталган маселе улуттук (улуттук мурастарды, маданиятты, рухту, дөөлөттөрдү, экономиканы кайра жандандыруу, аларды учур талабына ылайык өнүктүрүү) жана улуттар аралык (улуттар арасындагы консалидация, кызматташтык, өз ара сыйлашуу), жалпы адамзаттык (атуулдук коом менен укуктук мамлекетти түзүү адам укутарын, эркиндигин, кадыр-баркы менен беделин сыйлоо) масштабдагы баалуулуктар менен байланышкан кеңири маани-маңызга каныктырылган. Биздин пикирибизче, идеология эл массасы менен калктын социалдык катмарларынын психологиясына, каада-салттарына, менталитетине төп келип, нукура элдик кызыкчылыкты көздөөгө тийиш;

Жогоруда келтирилген далилдерге карабастан, Кыргыз Республикасында бүгүнкү күнгө чейин коомду, анын экономикасы менен социалдык чөйрөсүн өнүктүрүүгө көмөк берген, улуттун, калктын рухий жана материалдык кызыкчылыктары менен зарылдыктарын канааттандырууга жөндөмдүү идеология иштелип чыга элек. Буга далил катары өлкөдөгү акыркы жылдардагы болуп өткөн өтө олуттту жана трагедиялуу саясий окуяларды карасак болот. Ошол себептен, коомдук аң-сезимдин түпкүрүндө жаткан, калктын кан-жанына сиңген руханий мураска, илимий-философиялык негизделген идеологияны иштеп чыгуу–учур талабы.

Жыйынтыктап айтканда, адамдардын аң-сезиминдеги идеялардын жыйындысы болгон идеология коомдо улуу өзгөрүштөрдү жаратууга жөндөмдүү. Мындай зор күчкө ээ коомдук аң-сезимдин формасын жаратуу жогорку теориялык деңгээлдеги жөндөмдүүлүктү талап кылат. Идеологиянын улуттук ж.б., формалары менен байланыштуу маселелер аны (идеологияны) жараткан белгилүү бир таптын өкүлдөрүн интеллектуалдык сапаттарынан гана эмес, алардын ыйманынан, тарбиясынан, инсандык, руханий табиттеринен да көз каранды. Бирок, идеология менен байланышкан бардык маселелер бир диссертациялык иштин көлөмүндө чечилбейт. Бул феномен мындан аркы изилдөөнү да талап кылат

Үчүнчү бөлүм **“Мамлекеттик башкаруу системасындагы идеологиянын ролу.**

XX-кылым кыргыз эли үчүн улуттук аң-сезиминин тез өсүү мезгили, б.а. өзүлөрүн өзгөчө жеке тарыхый тагдыры бар элдердин жалпылыгы катары эсептөөсүндө. Бул процесстин жеткен чеги аталган кылым кыргыздар үчүн өзүнчө эл катары жана идеялогиянын калыптанышынын мезгили катары тарыхта калды десек болот.

XIX-XX-кылымдарда коомдун саясий жашоосунун күн тартибине кыргыздардын улут-мамлекет катары өздүк аныкталуу маселеси коюлган. Алар келечектеги демократиялык мамлекеттин, б.а. СССР дин курамында кыргыздардын жеке автномиясын түзүү маселесин көтөрүп чыгышкан. Демек, фактылык жактан жаңы мезгилдеги жазма булактарда кыргыз идеялогиясынын туулган күнүн белгилөө адепки маанисинде эле калганы маалым, анткени жандуу элдик айтуулардын негизинде калыптанган өз алдынча кыргыз тили пайда болду.

Жалпы улуттук эс-тутумду тарбиялоо-кыргыз элинин улуттук жалпылык идеялогиясынын негизи болушу абзел. Бизге келечек ушул жерден гана башталчудай сезилет. Бул үчүн жакшылыка жетүү эле эмес, аталган жерде биздин жалпылыгыбызды аңдап билүү иши өжөрлүк менен жүрүшү зарыл. Мекенге болгон ар кандай сезим, сүйүү өз негизинде иррационалдык башталышка ээ. Адамдын өзү туулуп өскөн жана жашаган жерине болгон эмоционалдуу мамилеси дайыма эле рационализмге багына бербейт. Биз көпчүлүк убактарда идеология жүзөгө ашпай калды, бул эмнени түшүндүрөт? Эмне үчүн жүзөгө ашпай калды? Эмне үчүн бизге идеялогияны калыптандыруу ушунчалык татаал? деген сөздөрдү угабыз.

Качан биз идеология туурасында кеп кылганыбызда, анын түзүүчүлөрү катары кайсыларды киргизсек болот жана алардын кайсынысы эң маанилүү болуп эсептелет? Өздүк шайкештик, өз элинин ошол эле мезгилде саясий улуттун бир бөлүгү катары аңдап билүүсү бир мамлекетке тийиштүү экендигин далилдеп турат. Алар кимдер экенин, артында кандай тарых тургандыгын түшүнгөн жарандардын мамлекети жана улуттук намыстуулугу бар элдер гана дүйнөлүк аренада атаандаш боло алат. Биз ички эле эмес, сырткы талаада да өз багытыбызды кое алабыз. Болгону өз элинин жана мамлекетинин жеке кызыкчылыктарын калыптандырууну билүүсү жана анын намысын басмырлаганга жол бербөөсү зарыл.

Идеологиянын жардамы аркасында мамлекеттик кызматкерлердин ишмердүүлүгү алардын ар бири үчүн чоң мааниге ээ. Демек алардын жалпы максатка легитимдүү жолдор жана методдор менен жетүүсүндөгү болгон күч-дараметин жеке бир нукка багыттоо зарыл. Идеологияны түзгөн принциптерди нормативдик бекитүү менен коомдун бардык мүчөлөрү үчүн жүрүм-турумдардын моралдык жана этикалык эле эмес, нормативдик дагы ченеми болуу менен укуктук талааны түзөт. Идеология мамлекеттик кызматкерди материалдык муктаждыктарын канаттандыруу деңгээлинде эмес, тескерисинче акыркы максатка жетүүгө багытталган иш-аракеттерди жүзөгө ашыруусуна тийиштүү деңгээлинде стимулдаштырат. Андан сырткары, кызматкер тарабынан алдын ала көрүлгөн жүрүм-турумдардын жана иш-аракеттердин ылайык келүүсү идеологияда алардын эмгегинин эффективдүүлүгүнө баа берүүсүнүн бирден-бир критерийи катары кызмат кылат.

Башкаруунун бардык реформасы мамлекеттик кызматтын натыйжасы катары коом менен мамлекеттин өнүгүүсүнүн жеке концепциясын андан ары эффективдүү жүзөгө ашыруусу үчүн оптимизациясы катары көрсөтөт. Башкаруунун ийгиликтүүлүгүнүн бирден-бир зарыл шарты катары мамлекеттик кызмат аппаратынын курамы эмес, глобалдуу максаттын так-таасын сүрөттөлүшү эсептелет, анын жетишкендиктерине кызматкерлердин күч-дарамети, өлкөнүн материалдык, интеллектуалдык жана адамзаттык ресурстары, о.э. ага жетүүнүн каражаттары жана методдору берилет.

Учурдун маанилүү маселеси болуп туруктуу идеялогиянын жоктугу эсептелет. Ал өзгөрүп, коомдун өнүгүүсү менен бирдикте эволюцияланат. Ал эми глобалдуу идеология абдан абстрактуу жана узак болсо, демек, ал адамды «илештирбейт», ал эми кыска мөөнөттөгүсү болсо коомдун белгилүү бир катмарларын камтуусу үчүн өтө эле майда болуп эсептелет. Бирок каада-салттардын, тарыхтын, улуттук өздүк аң-сезимдин таасирлерин четке кагуу чоң катачылык экендиги баарыбызга эле маалым болсо керек.

Демек, Жогоруда келтирилген аныктамаларга таянсак, идеология өзүнө экономикалык түзүлүш, саясий жана социалдык мамилелер чөйрөсүндөгү идеялардын жана концепциялардын, чарбачылыктын ыкмаларынын жана методдорунун, бийликти жүзөгө ашыруунун механизимдери менен формаларынын, мамлекеттин ордун, милдетин жана ролун, анын функцияларын, адамдын коомдогу жана мамлекеттеги абалын түшүнүүдөгү ыкмаларынын жыйындысын камтып турат. Аталган негиздер, идеологиялык принциптер демократиялык мамлекеттердин негизги мыйзамы болгон-Конституцияда чагылдырылган. Башкача айтканда, заманбап демократиялык мамлекетте Конституция аталган мамлекеттин негизги идеологиялык принциптерин кандайдыр бир жакындаштырууну пайда кылып, мамлекеттик идеологияны билдирүүнүн жана бекемдөөнүн легалдуу жана легитимдүү формасы болуп эсептелет.

Кыргыз идеологиясынын өнүгүүсүндө жана илимий саресеп салуусунда, кыргыздарды өз алдынча улут катары аныктоосунда маанилүү ролду XVIII-XIX-кылымдарда көрүнүктүү бир катар ишмерлер ойногондугу белгилүү. Филология, философия, этнография, тарых, экономика, фольклор жаатындагы терең илимий изилдөөлөрдүн натыйжасында XIX-кылымдын аягы XX-кылымдын башында кыргыз идеологиясынын негизги концептуалдуу жоболору калыптангандыгы далилденди. Аларга таянып кыргыз ким экендигин билебиз. Кыргыздар өз ара пайда болуу жана өнүгүү укугуна ээ жеке алдынча улут болуп эсептелет. Демек: башатында өз алдынча, ага гана таандык болгон элдик адабияттык мурастын салттары болгон өзгөчө этнографияга жана маданиятка ээ болгон. Өзүнүн жеке алдынча пайда болуусунда жана өнүгүүсүндө атак-даңктуу жана драмалык окуялар коштогон байыркы тарыхы бар. Байыркы деп эсептелген (Орхон-енисей,рун) өз эне тилине ээ жана өзүнүн филологиялык-фонетикалык өзгөчөлүктөрү менен мүнөздөлөт. Ошондой эле ал өз алдынча, турмуш-тирчиликтик улуттук тил катары кызмат кылып, бүткүл элдин баалуулуктарын жана дүйнө көз карашын чагылдырып турат.

Бүгүнкү күнү кыргыз мамлекеттүүлүгүнүн ары жооптуу этабында мамлекеттик башкаруу системасындагы идеологиянын ролуна, кыргыз улуттук мүнөзүнүн багыттарына жана көз караштарына терең ой жүгүртүү, алардын теоретикалык мурасын изилдеп, анализ жасоо, андан сырткары илимий чөйрөгө мурун талап болбогон же окумуштуу-изилдөөчүлөргө жеткиликсиз болгон көп сандаган фактыларды жана архивдик документтерди киргизүү иши турат. Мунун баары объективдүү, илимий такталган трансформациянын жана кыргыз мамлекеттүүлүгүнүн заманбап калыптануу жолун аныктоого шарт түзөт.

**Диссертациянын корутунду бөлүмүндө** изилдөөдөн келип чыккан негизги жыйынтыктар берилди.

Учурдагы республикада болуп жаткан кардиналдуу өзгөрүүлөр, демократиянын жана базар мамилеринин өнүгүшүнө улуттук маданият менен аң-сезимге жат -колонизация, униформизм, вестернизм, манкуртизм өңдүү саясаттардын таңуулануусу коомдук аң-сезимдин социалисттик доорго мүнөздүү болгон формалары менен көз караштарын өзөртүүгө аргасыз кылды. Идеологиянын кыргыз коомунун тарыхында протофилософиялык формалар катары калыптанган баалуулуктарын, нормативдик системасын, канондорун, өзөктүү идеялары менен идеалдарын кайрадан жандандырып, мезгил талабына шайкеш өнүктүрүү жана өздөштүрүү зарылдыгын көрсөтүүдө. Диссертацияда белгиленгендей, көпчүлүк коом таануучулар СССР кулагандан кийин пайда болгон идеологиялык вакуумду кыргыз элинин руханий маданиятында өнүктүрүлгөн баалуулуктар жана дөөлөттөр аркылуу толтуруу менен гана мамлекетибиз менен маданиятыбыздын улуттук колоритин сактап, прогрессивдүү өнүгүүгө багыт ала алабыз.

Тарыхый практика күбөлөгөндөй, мамлекеттердин басымдуу көпчүлүгү этникалык принциптин негизинде пайда болушат, демек, алардын идеологиясында да этникалык фактор детерминанта болуп саналат. Конкреттүү этникалык жамааттын өзгөчөлүктөрүн чагылдырган окуялар менен кубулуштарга карата индивиддер, топтор, социум тарабынан тарыхый өткөн мезгил тууралуу түшүнүмдөрдө, билимдерди, баалоолорду жарала баштаганда, аргасыздан, коомдук эс-тутумдун этникалык өңүтү тууралуу сөз кылууга мажбур болобуз. Демек, идеологиянын категориалдык-түшүнүк аппараты улуттун табиятынан, табитинен, дүйнө таанымынан, жүрүм-турумунан, кулк-мөнөзүнөн, баалуулуктары менен дөөлөттөрүнөн көз каранды.

Идеологиянын социалдык феномен катары, ар кандай формаларын философиялык анализге алуу, алардын механизмдерин жана курамдык структурасын изилдөө теориялык да, практикалык жактан дагы илимий кызыгууну жаратат. Аталган кубулуштун имманенттүү маңызын, анын механизмдери менен генезисин түшүнүү үчүн зарыл болгон атайын теория же илимий изилдөөлөр жокко эсе. Ошондуктан, берилген диссертациялык ишти идеологиянын (коомдук кубулуш катары), ага концептуалдуу методологиялык изилдөө жүргүзүүгө багытталган философиялык рефлексиянын системасы деп кароого болот.

Коомдук илимдердин чөйрөсүндөгү эмпирикалык материалдарга, теориялык концепцияларга, коомдук турмуштун күнүмдүк практикасына жүргүзүлгөн логикалык жыйынтыктоолорго, идеологиянын психологиялык, маданият жана саясат таануу окууларына таянуу аркылуу, идеологиянын социумдагы аткарган кызматын анализге алуу менен төмөнкүдөй корутундулар жасалды:

1. Идеологиянын коомдогу аткарган функциясы өткөндөн бүгүнкү күнгө чейинки колдонулуп жүргөн базистик элементтери болуп саналат да, илимий адабиятта коллективдүү аң сезимсиздик (коллективное бессознательное), архетип, мурас (наследие), коомдук эс-тутум (социальная память) же фундаменталдык түшүнүк деп аталат. *К. Г.* Юнгдун эмгектеринде бул феномен архетип же “коллективдүү аң - сезимсиздик” түшүнүктөрү менен байланыштырылат. Алар жалпы адамзатка таандык түш көрүүлөрдөн, мифтердин, жомоктордун ж.б. фантазиялык, көркөм символикалардын негизинде жаткан баштапкы, тубаса психикалык структура, образ, болуп саналат. Адамдын жеке же коомдун социалдык турмушунда болуп өткөн проблемалуу же кризистик жагдайдын таасири астында аң-сезимдин түпкүрүндө жашырынып жаткан архетип жандана баштайт. Архетиптер адамдын интеллектуалдык деңгээлинен да, расасы менен маданиятынан да көз каранды эмес.
2. Идеология этностун аң-сезиминде трансформацияланышы коомдун рухий болмушунун өзөгүн түзүү менен ошол коомдун тарыхы, өнүгүү этаптары, жашоо шарттары, саясий-экономикалык потенциалы ж.б. маалыматтарды өз кучагына камтыган «генетикалык код» же архетипболуп саналат. Алардын мазмунун элдин тарыхый, саясий, социалдык өнүгүү жолун мүнөздөгөн мурастар, фактылар, сюжеттер, коомдук жана саясий аң-сезимдин негизинде жаткан материалдык жана маданий дөөлөттөрдөн жыйындысы, тарыхтын элегинен өткөн коомдун маданий генофонду түзөт. Идеологиянын ар кандай формалары материалдык жана рухий маданияттын нерселеринде чагылдырылган, социалдык алакаларда калыптанган тил, жазуу, символдор, көркөм образ ж.б. улуттун маданий генофондунда камтылган.
3. Маданий дөөлөлөттөр менен маданий генофонттун жыйындысын баалуулуктар системасы түшүнүгү менен туюндурдук. Баалуулуктар жеке инсан менен жалпы коомдун керектөө зарылчылыктарын канааттандырууга жөндөмүү нерселер менен кубулуштар болуп саналаары аныкталды. Баалуулуктар субстраты, субъектиси жана керектөө мүнөзү боюнча айырмаланып, идеологиянын коомдогу өтө татаал структурасы менен бай мазмунун түзө алаары тастыкталды. Баалуулуктарды бекемдөөнүн жана сактап калуунун ыкмалары катары нормалар, императивдер жана табу каралды. Каада-салт, үрп-адат, ырым-жырымдар, адам укугу, адеп-ахлак, канондор идеологиянын функциясынын нормативдүү системасын түзөт деген корутунду чыгарууга болот.
4. Айтылган пикирдин негизинде төмөнкүдөй суроо жаралат: идеологиянын коомдогу аткарган функциясы барбы же ал нукура мүнөздөгү теориябы? Буга карата окумуштуулар арасындагы бир катар талаш пикирлер орун алып, бирдей жоболор жокко эсе болгондуктан, илимий адабиятта бири-бирине түздөн-түз карама-каршы көз караштарды жолуктурууга болот. Ошондой болсо да, идеология социалдык феномен катары жалгыз гана гносеологиялык өңүттөн турбастан, курамына социолдык жана аксиологиялык элементтерди да камтыйт. Айтылганга байланыштуу руханий мурасты теориялык жана практикалыкдеп аталган эки өңүттө карадык. Мурас аларды колдонуунун жана изилдөөнүн объектиси катары кызыктырат. Албетте, руханий мурасты талдоодо анын баалуулуктарынын учурдагы коомго зыяндуу же пайдалуу экендигин аныкташ үчүн жүргүзүлөт. Мураска адамдар конкреттүү кызыкчылыктарынын негизинде мамиле кылышат. Саясий, укуктук, экономикалык, философиялык, диний идеялардын, түшүнүктөрдөн жана принциптердин өнүгүүсүнөн жыйынтыгы болгон конкреттүү акыйкат идеологиялык тааным аркылуу ээ болуу, жогоруда айтылган идеологиянын формаларын синтездөө жолу менен ишке ашырылат. Себеби, чындык тигил же бул предмет жөнүндө айтылган аныктамаларды, ой пикирлерди синтездөөнүн негизинде конкреттештирилет. Эгерде каршы маанайдагы абстрактуу идея болбосо, конкреттүү акыйкат түшүнүгү маанисин жоготмок. Анткени, конкреттүү акыйкат абстрактуу идеяны четке кагат жана өзүнө камтып турат, б.а. абстрактуу идея анын (конкреттүү чындыктын) айрым учурларын түзөт. Илимий таанып-билүү процессинде ар бир конкреттүү чындык, айрым предметтерди таанып-билүүнүн жыйынтыгы катары каралат.
5. Руханий мурас болуп саналган идеологиянын коомдук аң-сезимдин алкагындагы ар кандай формалары бүгүнкү күндүн пассивдүү элементтери эмес, алар учурдагы муундун жашоосунда көрүнүктүү ролду ойнойт. Себеби, коомдук жашоонун тигил же бул чөйрөсүнүн өнүгүүсүнө түрткү берип, прогресске алып барышы, же тескерисинче- жаңы пайда болгон идеялардын өнүгүшүнө жолтоо болушу мүмкүн. Демек идеологиянын өзгөчөлүгү бул руханий мурастагы эски жана жаңы элементтердин карым-катнаштарын анализдөөнүн негизинде, өткөн мезгил учурдагы мезгил менен дайыма диалектикалык байланышта экени далилденди. Өткөн доордун элементтери мурас түрүндө бүгүнкү күндө да катышы бар, ал гана эмес келечекке да берилет.
6. Идеология социалдык эс-тутумдун бир бөлүгү болуп саналат. Эгер “социалдык эс-тутум” бүтүндөй социалдык мурастоо процесстерин өз кучагына камтыса, идеологиянын ар кандай формалары этникалык жамааттын тарыхый тажрыйбасында топтолгон информацияны сактоо жана муундан муунга өткөрүп берүү механизмдери менен байланышкан. Ал эми идеологиянын формаларынын маңызы менен структурасын ачып жатып, алардын «ички өзөгү» туруктуу, ал эми «сырткы социалдык кабыгы» тарыхый өзгөрүүлөргө ийкемдүү экендиги аныкталды. Байыркы мезгилде пайда болгон идеологиялык аң-сезим элдик оозеки чыгармачылык формасында муундан-муунга берилип келген. Ошол себептен, идеологиянын ар кандай формаларынын маңыздуу функциясы болуп коомдук тажрыйба тарабынан топтолгон маалыматты, баалуулуктар менен дөөлөттөрдө бир муундун ичинде же бирин бири алмаштырып жаткан муундар арасында чагылдыруу жана өткөрүп берүү саналат. Руханий процесстин курамдык бөлүгү болгон идеология тээ байыртадан бүгүнкү күнгө чейин социалдык-этникалык тажрыйба менен коомдук аң-сезимде аккумуляцияланган жана трансляцияланган архетип болуп саналышат. Аларды коомдук аң-сезимдин теориялык деңгээлин жана социалдык түзүлүштөрдө кыйыр түрдө чагылтуучу, цивилизациялык мейкиндикте жана социалдык убакытта өзгөртүүчү процесс катары кароо зарыл.
7. Идеологиянын коммуникативдүү функциясы адамдардын тарыхый тажрыйбасы менен байланышын бекемдеген улуттук каада-салт, үрп-адат, ырым-жырым, символикалар ж.б. социалдык формалар аркылуу ишке ашат. Абстрактуу-логикалык ой жүгүртүүнүн деңгээлинде ишке ашырылган идеологиянын теориялык жагы коомду адекваттуу гана чагылдырбастан, коомдук жашоонун тарыхый чындыктагы, келечектеги өзгөрүүлөрүн, өнүгүшүнүн жолдорун болжолдоого да жөндөмдүү экендиги, илимдин прогноздук функциясы субъектке келечекти гана алдын ала айтып бербестен, табигый да, коомдук да процесстерди башкарууга мүмкүндүк берээри аныкталды.
8. Бүткүл дөйнөдө жүрүп жаткан интернационалдаштыруу, глобалдаштыруу, вестернизациялоо процесстери илимий адабиятта маргиналдуу иденттүүлүк деп аталган феномендин тигил же бул маданий жалпылыкка таандык болбой, ара жолдо калган мындай адамдар тобунун пайда болушуна шарт түзүүсү ыктымал. Бул учурда адамдар эки маданияттын ортосунда чалынып, алардын бирин да терең өздөштүрө албайт. Эреже катары, алар иденттүүлүк маселесинде ур-бергиде калып, ички дүйнөнүн конфликтисине арбын дуушар болушаары, алар коомдо алган бийик статусуна карата тигил же бул чоочун этникалык топтун пайдасы үчүн күйүп-бышаары жана агрессивдүү маанайдагы улутчул болуп чыга келишээри белгилүү. Ошол себептен, унификация, этностордун өздүк жүзүн жоготуу процесстеринен кетүүнүн, оолактоонун бирден бир туура жолу идентификациянын маанисин жогорулатуучу маанилүү фактор катары багыттуу идеологиялык таасир аталды. Элдин тарыхый аң-сезимин, каада-салтын, маданиятын актуалдаштырууда «улуттук агитациянын» натыйжасы болуп саналганбагыттуу мамлекеттик идеология аталды.
9. Республиканын интеллигенция өкүлдөрү тарабынан жалпы жолунан улуттук идеологиянын айрым деталдары козголуп, аталган маселе улуттук (улуттук мурастарды, маданиятты, рухту, дөөлөттөрдө, экономиканы кайра жандандыруу, аларды учур талабына ылайык өнүктүрүү) жана улуттар аралык (улуттар арасындагы консолидация, кызматташтык, өз ара сыйлашуу), жалпы адамзаттык (атуулдук коом менен укуктук мамлекетти түзүү, адам укутарын, эркиндигин, кадыр-баркы менен беделин сыйлоо) масштабдагы баалуулуктар менен байланышкан кеңири маани-маңызга каныктырылган. Алардын пикиринде, идеология эл массасы менен калктын социалдык катмарларынын психологиясына, каада-салттарына, менталитетине төп келип, нукура элдик кызыкчылыкты көздөөгө тийиш;

Жогоруда келтирилген далилдерге карабастан, Кыргыз Республикасында бүгүнкү күнгө чейин коомду, анын экономикасы менен социалдык чөйрөсүн өнүктүрүүгө көмөк берген, улуттун, калктын рухий жана материалдык кызыкчылыктары менен зарылдыктарын канааттандырууга жөндөмдүү идеология иштелип чыга элек. Ошол себептен, коомдук аң-сезимдин түпкүрүндө жаткан, калктын кан-жанына сиңген руханий мураска, негизделген идеологияны иштеп чыгуу-учур талабы.

Жыйынтыктап айтканда, адамдардын аң-сезиминдеги идеялардын жыйындысы болгон идеология коомдо улуу өзгөрүштөрдү жаратууга жөндөмдүү. Мындай зор күчкө ээ коомдук аң-сезимдин формасын жаратуу жогорку теориялык деңгээлдеги жөндөмдүүлүктү талап кылат. Идеологиянын ар кандай формалары менен байланыштуу маселелер аны (идеологияны) жараткан белгилүү бир коомдун катмарынын өкүлдөрүнүн интеллектуалдык сапаттарынан гана эмес, алардын ыйманынан, тарбиясынан, инсандык, руханий табиттеринен да көз каранды.

**Диссертациянын мазмуну төмөнкү эмгектерде чагылдырылды:**

1.Мааткеримов.Б.А. «Кыргыз элинин каада-салт-урп-адаттарынын улуттар аралык жакундашуусуна жана достугуна тийгизген таасири» [текст]/ Мааткеримов.Б.А. // Современность: философские и прововые проблемы. – Бишкек, 2004 8-12-б. соавторства.

2. Мааткеримов.Б.А. «О системном подходе к анализу международных конфликтов» [текст]/ Мааткеримов.Б.А. // Гуманитарные проблемы современности Бишкек –2005г. Выпуск 6.233-236 ст.

3. Мааткеримов.Б.А. «Современные политические идеологии.Либерализим.Консерватизим» [текст]/ Мааткеримов.Б.А. // Гуманитарные проблемы современности Бишкек –2007г. Выпуск 8. 287-293 бб.

4. Мааткеримов.Б.А. « Роль этнический идентичности в возрождение национальной идеологии» [текст]/ Мааткеримов.Б.А. // Гуманитарные проблемы современности. Б-2007г. Выпуск 8. 112-117б .

5. Мааткеримов.Б.А. «Ценности кыргызов в условиях современного культурного империализма» Варшава-2007. [текст]/ Мааткеримов.Б.А. //Azia cehtralha problemy hlstorii i wspolczeshasci. Центральная азия проблемы истории и современности 2-4(11-13).

6. Мааткеримов.Б.А. «Политические идеологии как системы политических ценностей» [текст]/ Мааткеримов.Б.А. // Политическая система и гос.управление в КР Бишкек-2008г. 16-23ст.

7. Мааткеримов.Б.А. “ Политическая культура и идеологические процессы» [текст]/ Мааткеримов.Б.А. // Вестник КГУ.им.

И.Арабаева №4 Бишкек – 2010г181-184ст.

8. Мааткеримов.Б.А. “Улуттук –мамлекеттик идеологияны иштеп чыгуунун негизги принциптери” [текст]/ Мааткеримов.Б.А. // Гуманитарные проблемы современности Бишкек-2013г.Выпуск 17. 33-35ст

**Мааткеримов Бакыт Асранбековичтин философия илимдеринин кандидаты окумуштуулук даражасын изденип алуу үчүн жазылган 09.00.11-социалдык философия адистиги боюнча “Идеология коомдук феномен катары” аттуу темада жазылган диссертациясынын**

**РЕЗЮМЕСИ**

**Түйүндүү сөздөр:** идеология, коом, мамлекет, өнүгүү, ааламдашуу, аң-сезим, феномен, баалуулук, миф, дин, вестернизация, унификация,

**Изилдөөнүн объектиси:** Диссертациялык иштин объектиси катары өткөөл мезгилдин коомдук-саясий болмушундагы идеологиялык процесстердин өнүгүү жүрүшүнө анализ жүргүзүү аталды.

**Изилдөөнүн максаты:** Изилдөөнүн негизги максаты–идеологияны коомдук аң-сезимдин элементи катары анын калыптануу өзгөчөлүктөрүн изилдөө жана коомдогу ордун ачып берүү.

**Изилдөөнүн теориялык-усулдук негизи.** Алдыга коюлган илимий максатты жана милдеттерди иш жүзүнө ашыруу диалектиканын негизги жоболору болгон обьективдүүлүктү, жалпы байланышты, өнүгүүнү, системалуулукту, себептүүлүктү колдонуу менен шартталган. Ошондой эле автор анализ жана синтез, абстрактуулуктан конкреттүүлүккө өтүү, принциптерине таянды.

**Изилдөөнүн натыйжалары жана илимий жаңылыгы:**

* идеологиянын феноменинин ар кандай формаларынын генезиси дүйнө кабылдоонун жана мифтик аң-сезимдин алгачкы формалары менен байланышта каралып, анын синкреттик, эмоционалдуу мүнөзү изилденди;
* идеологиянын улуттук мүнөзү коомдун структурасынын этникалык өзгөчөлүгүнүн алкагында көрсөтүлдү;
* баалуулуктар, нормалар, эрежелер, табу, категориалдык императив, канондор, көркөм образ, аллегория, иллюзия ж.б. түрүндө берилген идеологиянын түрлөрүнүн формаларынын аң-сезимге күчтүү таасир этүүсүнүн зарыл жактары ачылып берилди;
* реалдуу жашоону саясий, идеалдуу, иллюзордук, утопиялык формада чагылдырган идеологиянын өзгөчөлүгү аныкталды;
* идеологиянын феноменинин ар кандай формаларынын структурасы демейки (күнүмдүк) ой жүгүртүү контекстинде изилденди;
* жаңы геосаясий мейкиндиктеги өнүгүүнүн жолдорун аныктоодо алгачкы идеологиялык көз караштын аксиологиялык мазмунунун мааниси көрсөтүлдү.

**Колдонуу даражасы жана колдонуу боюнча сунуштар:** Изилдөөнүн жоболору жана жалпыланган жыйынтыктары гносеологиянын, онтологиянын, идеологиянын орчундуу проблемаларын изилдөөдө, ошондой эле атайын курстарды иштеп чыгууда колдонсо болот.

**Колдонуу чөйрөсү:** Илимий иштин материалдары жана жыйынтыктары идеология проблемасынын теориялык-методологиялык маселелерин чечүүдө, ааламдашуу шартында өнүгүүнүн жолдорун аныктоодо, жаш муундарды патриоттуулукка тарбиялоодо, жогорку окуу жайлардын тиешелүү багыттагы адистерине, студенттерине, магистранттарына, аспиранттарына негизги таяныч боло алат.

**Резюме**

**диссертации Мааткеримова Бакыта Асранбековича на тему: *«Идеология как социальный феномен»*, на соискание ученой степени кандидата философских наук по специальности 09.00.11 – социальная философия.**

**Ключевые слова:** идеология, общество, государство, развитие, глобализация, сознание, ценности, миф, религия, вестернизация, унификация, феномен.

**Объект исследования:** проблема идеологии в этнической традиции, а так же в социально-политических процессах переходного периода.

**Цель исследования**: всесторонний анализ роли идеологии в обществе, раскрытие особенностей формирования идеологии как элемента общественного сознания.

**Методологические и теоретические основы диссертации:** процесс исследования исходит из соотношения принципов общего и особенного, универсального и локального решения проблем социальной философии. Кроме того, в работе используются диалектико-логические методы исследования.

**Полученные результаты и их новизна заключается в следующем:**

-исследование генезиса форм идеологии как социального феномена в архетипах мировосприятия и мифологического сознания, ее синкретический и эмоциональный характер;

-изучена структурообразующие элементы различных форм протоидеологии в контексте обыденного мышления;

-показан национальные особенности идеологии в структуре этноменталитета;

-выявлено влияние на сознание людей различных форм идеологии, выступающих в качестве ценностей, норм, прав, табу, категориальных императивов, канонов, художественого образа, аллегорий, иллюзий и др.;

-определены специфика отражения идеологии в политических, религиозных, утопических формах;

-раскрыто аксиологическое содержание современного идеологического мировозрения в определении путей развития обшетво и государство в новом геополитическом пространстве;

**Степень использования и рекомендации к использованию:** положения и выводы исследования отражают генезис историко-философского процесса феномена идеология. Теоретико-методологические результаты диссертационной работы можно использовать на занятиях по философии, политологии, социологии и для выработки новой идеологии кыргызстана.

**Область применения:** Основные принципы исследования применимы при разработке специальных курсов и курсов по выбору по направлениям международные отношения, регионоведение, дипломатическая служба.

**RESUME**

for Maatkerimov Bakyt Asranbekovich’s dissertation “Ideology as a public phenomenon”

**Key words:** ıdeology, society, government, development, globalization, thinking, modern, valuation, myth, relıgıon, westernization, unification,

**The objects of research:** The object of research is the development of ideological process in public - political sphere.

**The aim of research:** The main aim of the work is to research the ideology as the thinking element and discover the importance in society.

**The theoretical and methodical basis of research:** in order to achieve a scientific aim author made an effort on objective, general connection, development, systems, reasons, analyze, synthesis, abstracts and principles.

**The result of research and scientific novelty:**

* The interconnection of ideological phenomenon’s of the past and modern types were investigated.
* The national character of ideology in ethnic structures of society was shown.
* Valuations, norms, rules, prohibition, categorial imperative, illusion and other forms of ideology which affect to the consciousness were discovered.
* The feature of ideology in political, ideal and utopian forms were determined.
* The structures of different forms of ideological phenomenon in texts were researched.
* To define new geopolitical ways was shown the meaning of topic.

**The degree of usage and suggestions:**

It can be used in researching of problems and in working out of special courses, ontology, existence, knowledge.

**Using sphere:**

The materials and results of scientific work can be used to solve theoretical-methodological problems, to define the ways of developing, to bring up new generation, also it can be used in universities in preparing professions, students, post – graduate students.